Jakob Ingebrigtsen: – Ingen vet hva vi gjør!
Man kan nærmest Google seg frem til hvordan brødrene trener i oppkjøringen. Men perioden før løp er misforstått, ifølge Jakob Ingebrigtsen.  – Systemet vårt er veldig godt etablert i hele verden. Men folk er ikke så interessert i det viktigste, sier Jakob Asserson Ingebrigtsen til VG. I oppkjøringen (oktober til mai) løper han normalt 190 kilometer i uken. Rundt 25–30 prosent av øktene er intervaller. To dager i uken pleier det å være «dobbel terskel» – altså to økter samme dag der man løper i et tempo som er på den høyeste belastningen man tåler med stabilt melkesyre-nivå i blodet.  – Systemet er en grunnmur. Jo sterkere og bredere grunnmuren er, jo bedre kan du lage taket. Og det er taket som utgjør hvor fort du springer. Med kun grunnmur kan du bare springe «så» fort, sier 23-åringen. Med «taket» mener han å trene mer spesifikt den siste perioden på fire til seks uker før løp. – Det er noe av det aller viktigste vi gjør. Der er det ingen som vet hva vi gjør! Ingen er interessert i det, og det er veldig misforstått, sier Ingebrigtsen. Han har inntrykk av at mange tror de trener likt med «dobbel terskel» også i perioder rundt konkurranser. – ON-folkene har begynt å trene dobbel terskel med mye mengde. I sommer hørte jeg at de kjørte det som konkurranse-forberedende trening. Det er bare feil ... Da har du misforstått, sier Ingebrigtsen og fortsetter: – Det har ingenting med konkurranse å gjøre. 6x5 minutter er en fin grunntreningsøkt, men du må ikke gjøre det før du skal springe løp! Det er helt hjernedødt! Folk tror vi gjør det hele sommeren, men da må du gjøre andre ting. – Kan du røpe hva dere gjør den perioden før løp som folk ikke vet om?  – Det er ikke noe veldig spesielt. Men det handler om hvor mange hardøkter vi har, og hvor harde de er. Av og til kan man trene litt terskel og andre ganger litt raskere.  – Her tror jeg mange bommer, ved at de springer mye terskel, og deretter litt oppå det igjen. Da blir man gjerne skadet. Han peker på at Henrik, Filip og seg selv reagerer veldig individuelt på treningen.  – Filip og jeg responderer veldig ulikt på terskeltrening. Filip kunne springe veldig bra i løp på masse terskel og være veldig «fresh». Mens jeg ble nedbrutt. – Gikk vi rett fra en mengdeperiode til løp, kunne han slå meg lett. Mens om vi hadde mengdeperiode og slapp opp en del før løp, tok jeg ham lett. Det er noe som skjer på cellenivå som er ulikt. – Trener dere likt før mesterskap nå som før? – Både ja og nei. Etter ti år med å ha gjort ganske like ting, er det fortsatt noe jeg endrer fra mesterskap til mesterskap. Det kan være småting, men også økter der man bommer litt. – En av de hardeste øktene jeg hadde før OL i Tokyo var ganske bra, men den var ikke så spesifikk som jeg gjerne skulle ønske. Jeg startet på mellomfart og økte farten, så ble økten for stor med for lite fart til å kunne bli så bra som mulig. Før VM i fjor gikk vi ned på drag og heller opp på fart og pause. – Hvor mye har treningen endret seg? – Det er i evig utvikling, men filosofien er den samme. Men man kan dra i ulike retninger innenfor filosofien, Filip og jeg har ganske annen retning enn Henrik selv om vi har veldig lik erfaring, fysiologi og forståelse for trening. Det gjør at vi kan ha gode diskusjoner for å komme frem til det beste. – Det tror jeg er unikt! PS! Han deltar i Bowerman Mile 25. mai i USA. Der møter han rivalen Josh Kerr.
Jakob Asserson Ingebrigtsen tror mange misforstår hvordan han trener før viktige løp, og at ingen er interessert i det.  I oppkjøringen løper han 190 km i uken og 25-30 prosent av øktene er intervaller. De siste 4–6 ukene før løp, justerer han derimot treningen Han påpeker at Henrik, Filip og han selv reagerer individuelt på trening.